ไฟแนนซ์ทูเดย์
นโยบายหาเสียงของพรรคเพื่อไทย (พท.)
20 ส.ค. 2554

นโยบายหาเสียงของพรรคเพื่อไทย (พท.)
โดย..นายเซเว่น 
ออกฤทธิ์ตั้งแต่ยังไม่ทำ ไม่ว่าจะเป็นค่าจ้าง 300 บาท เงินเดือนปริญญาตรี 1.5 หมื่นบาท ยังไม่มีผล แต่ราคาสินค้าจ่อแถวปรับราคาขึ้นไปรับค่าจ้างเงินเดือนเพิ่มกันเรียบโร้ยแล้วนะตะละแม่ปูจ๋า
ขณะที่จำนำข้าว 1.52 หมื่นบาทต่อตัน ก็ไม่น้อยหน้า กว่ารัฐบาลจะทำจริงก็โน่น น่าจะเป็นปลายปี แต่ตอนนี้ราคาข้าวถุง 5 กิโลกรัม ที่คนส่วนใหญ่บริโภค จะปรับราคาเพิ่มขึ้นแล้ว




น่าเห็นใจ ดร.เจ้าของทฤษฎีบ่อปลา สุชาติ ธาดาธำรงเวช อดีต รมว.คลัง ลูกชาวบ้าน และ พิชัย นริพทะพันธุ์ ทีมเศรษฐกิจ พท.ที่ช่วยหาเสียงขายนโยบายให้พรรคมาอย่างหนักในช่วงเลือกตั้ง แต่ชื่อทั้งสองคนกลับไม่แรงที่จะได้นั่ง รมว.คลัง เพราะที่ผ่านมามีแต่ข่าวว่า “นายใหญ่” พยายามเจรจาเพื่อดึงคนนอกพรรคมานั่ง ไม่ว่าจะเป็น กิตติรัตน์ ณ ระนอง อดีตผู้จัดการตลาดหลักทรัพย์แห่งประเทศไทย ที่ปัจจุบันผันตัวเองไปนั่งเป็น อธิการบดี มหาวิทยาลัยชินวัตร หรือเป็น ธีระชัย ภูวนาถนรานุบาล เลขาธิการคณะกรรมการกำกับหลักทรัพย์และตลาดหลักทรัพย์ (ก.ล.ต.) คนเก่ง
ล่าสุดดั๊นมีข่าวว่าคนอยู่แดนไกลทาบทาม ดร.วิชิต สุรพงษ์ชัย ประธานกรรมการบริหาร ธนาคารไทยพาณิชย์ ที่เคยเข้ารับตำแหน่ง รมว.คมนาคม พร้อมๆ กับ ทักษิณ มาดำรงตำแหน่ง เพราะเชื่อมือในวิธีคิด การทำงานที่มีเป้าหมายและยุทธศาสตร์ชัดเจน ว่าแต่ว่า เจ้านายโดยตรงของ “วิชิต” จะเห็นพ้องหรือป่าว
โปรดจับตาการประชุมคณะกรรมการ ก.ล.ต.ที่ประธานใหม่ นวพร เรืองสกุล จะนั่งหัวโต๊ะประชุมครั้งแรกเร็วๆ นี้ โดยเลขาธิการ ก.ล.ต.เตรียมรายงานผลการสอบ ยิ่งลักษณ์ ชินวัตร ว่าที่นายกรัฐมนตรี ไม่มีความผิด ให้การข้อมูลการถือครองหุ้นอันเท็จกับ ก.ล.ต. ให้คณะกรรมการรับทราบ น่าสนใจมั้ยครับพี่น้อง